কোরিয়ায় মাস্টার্স বা পিএইচডি করতে আসা যায় মূলত দুভাবে। প্রথমত, এখানকার একজন অধ্যাপকের গবেষণা সহকারী হিসেবে; দ্বিতীয়ত, কোরিয়ান গভর্নমেন্ট স্কলারশিপ প্রোগ্রাম বা গ্লোবাল আইটি কোরিয়ান গভর্নমেন্ট স্কলারশিপের আওতায়। প্রথম ক্ষেত্রে পছন্দের বিশ্ববিদ্যালয় নির্বাচন করে নিজের গবেষণার আগ্রহ অনুযায়ী সরাসরি কোনো অধ্যাপকের সঙ্গে ই-মেইলে যোগাযোগ করতে হবে। ই-মেইলে থাকতে পারে স্নাতকের সিজিপিএ, আইএলটিএস, টোফেল বা জিআরইর স্কোর, পাবলিকেশন (যদি থাকে), এই নির্দিষ্ট গবেষণায় আগ্রহের কারণ এবং এই ক্ষেত্রে পূর্ব অভিজ্ঞতার বিবরণ।